***Αθήνα, 21 Δεκεμβρίου 2017***

**Χριστουγεννιάτικο μήνυμα**

**του πρώην Προέδρου της Βουλής των Ελλήνων**

**ΔΗΜΗΤΡΗ ΣΙΟΥΦΑ**

Συμπολίτισσες, Συμπολίτες,

Η ανάμνηση της γέννησης του Θεανθρώπου γίνεται και φέτος σε ένα παγκόσμιο περιβάλλον που κυριαρχούν εντεινόμενες οι συγκρούσεις, οι ανισότητες, η ανασφάλεια, η φτωχοποίηση και η επερχόμενη κλιματική καταστροφή.

Η γέννηση της ελπίδας γιορτάζεται και φέτος δυστυχώς, σε ένα κλίμα συλλογικής θλίψης.

Οι θρησκευτικές και εθνικές παραδόσεις μας όμως διδάσκουν ότι η παράδοση στη θλίψη ποτέ δεν ήταν λύση.

Η μόνη αποτελεσματική άμυνα στη θλίψη είναι η απόφαση για δράση εξουδετέρωσης των αιτιών της.

Δράση για την Ειρήνη και τη συνεννόηση των λαών και των ανθρώπων.

Δράση για την ανάπτυξη με αλληλεγγύη και κοινωνική συνοχή.

Δράση για την απελευθέρωση από τους παραλογισμούς της εποχής.

Δράση για τη σωτηρία του πλανήτη σε τοπικό και παγκόσμιο επίπεδο.

Δράση για ευφυή συνεννόηση και συνεργασία παντού αντί για την αντιπαράθεση και σύγκρουση που κυριαρχεί.

Η δράση είναι που φέρνει την αισιοδοξία, που δίνει την ενέργεια της επιμονής στη προσπάθεια, που οδηγεί στην επιτυχία του αίσιου αποτελέσματος.

Η δράση, προϊόν πίστης, ευφυΐας και απόφασης γεννιέται, οργανώνεται και εκπορεύεται από το νου και τη καρδιά του κάθε ανθρώπου ατομικά και κάθε κοινωνίας συλλογικά.

Εύχομαι η οικογενειακή θαλπωρή των φετινών Χριστουγέννων να μας δώσει ευκαιρίες σκέψεων και αποφάσεων δράσης για όλα τα κακώς κείμενα στη ζωή μας, τη πατρίδα μας και τον κόσμο.

Εύχομαι υγεία, ευτυχία και πρόοδο σε όλες και όλους και ιδιαίτερα στη νέα γενιά!